ИЗВЕШТАЈ О РАДУ ПОРЕСКОГ ИНСПЕКТОРА ЗА 2017. ГОДИНУ

 Посао пореског инспетора обавља један извршилац који, између осталог, води и имовинско правне послове (у Комисији је за повраћај земљишта, члан је комисије за израду Предлога годишњег програма заштите, уређења и коришћења пољопривредног земљишта) и члан је већине комисија које постоје у општини Љиг, као јединици локалне самоуправе.

У свом раду пореска инспекција примењује мноштво закона и општинских одлука од који су најважнији Закон о пореском поступку и пореској администрацији (ЗПППА), Закон о порезима на имовину, Закон о општем управном поступку, Закон о инспекцијском надзору, и многи др. а од локалних одлука: Одлука о накнади за заштиту и унапређење животне средине, Одлука о локалним комуналним таксама, Одлука о општинским административним таксама, Одлука о просечној цени м2 непокретности за опорезивање (зграда-објеката и земљишта) и многе др.

У свом раду порески инспектор наилази на мноштво проблема, као што су недостатак службеног аутомобила за теренску контролу, недостатак обуће – чизама за лош терен и приступ објекту на неприступачном терену, бојкот и отпор пореских обвезника на разне начине, као давање погрешних информација, прикривање чињеница од значаја за опорезивање, па чак понекад и озбиљне претње о физичном нападу на службено лице где се ради о угрожавању сигурности, пореска евазија (избегавање плаћања пореза на разне начине) и лични избор пореског обвезника коју врсту пореза ће да плати ,а коју неће, примера ради, хоће да плати порез на имовину, а неће еко таксу или неће да плати накнаду за коришћење грађевинског земљишта или фирмарину.

У 2017. години било је укупно 23 предмета за пореског инспектра у Одељењу за финансије као локалној пореској администрацији од тога су 21 по захтеву странака и 2 по службеној дужности, а углавном се односе на контролу објеката или др. непокретности које су опорезиве или не као и заузеће јавних површина (многи локали на јавној површини се не користе, а не уклањају се, неки мењају власника, а велики број њихових власника избегава или одлаже плаћање накнаде на разне начине.

Пореска инспекција се може похвалити добром сарадњом са др. инспекцијама посебно комуналном, еколошком, саобраћајном и сл.

Крајем прошле године је припремљен само део документације по Закону о инспекцијском надзору, као контролне листе и део предлога Плана рада за 2018. годину због распореда лица које обавља послове инспекцијског надзора на друге послове и нелогичности са применом закона јер лице које фактички обавља послове инспекцијског надзора има више од 5 година стажа односно радног искуства на тим пословима и не може да остане на истим пословима јер по закону треба 7 година стажа, док, примера ради, руководилац инспекције може бити са 5 година стажа на инспекцијским пословима.

Љиг 21.05. 2018. године. Порески инспектор општине Љиг

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Мирослав Радојичић, дипл. правник